ડૉક્ટરો અને દર્દીઓના પરિવારો વચ્ચે ઝપાઝપી બાદ ડૉક્ટરોની હડતાળના કિસ્સા અવારનવાર બનતા રહે છે પણ તમે એવું ક્યારેય નહીં સાંભળ્યું હોય કે ડૉક્ટરો પર હુમલાના કારણે કોઇ ડૉક્ટર વ્યવસાય જ બદલી નાખે. પશ્ચિમ બંગાળના 24 પરગણા જિલ્લામાં આવું ખરેખર બન્યું છે, જ્યાં ડૉક્ટરોની ધોલાઇની વધતી ઘટનાઓથી દુ:ખી થઇને એક સર્જને બ્યુટી પાર્લર ખોલી નાખ્યું છે. 24 પરગણાના બારાસાતના ઓર્થોપેડિક સર્જન ડૉ. નીલાદ્રિ બિસ્વાસે હવે યુનિસેક્સ બ્યુટી પાર્લર ખોલ્યું છે. થોડા દિવસ અગાઉ વેસ્ટ બેંગાલ ડૉક્ટર્સ ફોરમ નામના ફેસબુક પેજ દ્વારા તેમણે આ અંગેની ઘોષણા કરી હતી. હોસ્પિટલોમાં ડૉક્ટરોની પીટાઇ અને તેમની કાનૂની રીતે હેરાનગતિના વધતા કિસ્સાઓના કારણે ડૉ. બિસ્વાસ બીજા વ્યવસાયમાં ભવિષ્ય શોધી રહ્યા છે. તેમના બ્યુટી પાર્લરનું રવિવારે ઉદઘાટન કરાયું. પાર્લરમાં ડૉક્ટરો અને તેમના પરિવારજનોને 30 ટકા ડિસ્કાઉન્ટ અપાઇ રહ્યું છે. પશ્ચિમ બંગાળ ઓર્થોપેડિક એસોસિયેશનના સૂત્રોએ પુષ્ટિ કરી છે કે ડૉ. બિસ્વાસે કોલકાતાની એનઆરએસ મેડિકલ કોલેજમાંથી એમબીબીએસ અને આરજી કાર મેડિકલ કોલેજમાંથી એમએસ (ઓર્થોપેડિક્સ)નો અભ્યાસ કર્યો હતો.